Το «θερμόμετρο» του τζόγου εκτινάσσεται στο «Λας Βέγκας των Βαλκανίων», τη Γευγελή, την πόλη των 16.000 κατοίκων με τα τρία πολυτελή καζίνο.

«…Επειτα έβγαλα όσα μου απέμειναν, τα ’βαλα όπως και την προηγούμενη φορά και τα ’χασα. Τότε απομακρύνθηκα απ’ το τραπέζι σα χαμένος. Θα ’λεγε κανείς ότι μ’ έσπρωχνε η μοίρα μου…»

ΦΙΟΝΤΟΡ ΝΤΟΣΤΟΓΙΕΦΣΚΙ

«Ο Παίχτης»

Οι ρουλέτες γύριζαν στον τρελό ρυθμό και πάνω τους εκατοντάδες ζευγάρια μάτια αγωνιούσαν «που θα καθίσει η μπίλια». Η αδρεναλίνη στα ύψη, οι πιστοί του τζόγου προσεύχονταν στον θεό της τύχης, όταν μια βροντερή φωνή στα ελληνικά ακούστηκε από το βάθος της τεράστιας αίθουσας.

«Ενας γιατρός, γρήγορα, υπάρχει γιατρός;». Εκείνος, ασκών το λειτούργημα εκτός του ναού του τζόγου, απόλυτα απορροφημένος στον «χορό της μπίλιας» δεν άκουγε τίποτα. Σε μια άλλη ρουλέτα στο βάθος της αίθουσας ένας παίχτης είχε καταρρεύσει. «Γιατρέ τρέξε, ένας έπεσε στο πάτωμα», του φωνάζουν κάποιοι που τον ήξεραν. Εκείνος τίποτα. Τότε, τον αρπάζει ένας από το μπράτσο και τον τραβάει. «Παίξε αυτά στο 14 και έρχομαι…», προλαβαίνει να πει ο γιατρός στον διπλανό του, προτού τον αποσπάσει ο άλλος από τη ρουλέτα, για να εξετάσει τον ασθενή.

Ευτυχώς ο άνθρωπος έζησε, όχι γιατί τον έσωσε ο τζογαδόρος γιατρός, αλλά γιατί δεν είχε υποστεί κάποιο καρδιακό ή εγκεφαλικό επεισόδιο. Ηταν μια κρίση επιληψίας.

Αλλοι δεν στέκονται τυχεροί. Καταθέτουν στη ρουλέτα όχι μόνο τις περιουσίες τους, αλλά και τη ζωή τους. Τρεις Ελληνες πέθαναν από καρδιακή προσβολή μέσα στο 2013, στα καζίνο της Γευγελής και χρειάστηκε να επιληφθεί η διπλωματική μας αντιπροσωπεία στα Σκόπια για να μεταφερθούν οι σοροί τους στην Ελλάδα. Αλλοι, με εγκεφαλικά και εμφράγματα, πρόλαβαν να περάσουν τα σύνορα και να νοσηλευτούν σε νοσοκομεία της Θεσσαλονίκης ή άλλων πόλεων της Μακεδονίας. Ενας φέρεται να πέθανε ενώ επέστρεφε, όπως οι περισσότεροι, «στεγνός». Ενας άλλος, χρυσοχόος στο επάγγελμα από κωμόπολη του νομού Θεσσαλονίκης, φεύγοντας από το καζίνο της Δοϊράνης, λίγο παραπάνω από τη Γευγελή, αφού είχε παίξει δύο ολόκληρα μερόνυχτα και είχε χάσει τα πάντα, άυπνος, «στουκάρισε» με το αυτοκίνητό του σε σταθμευμένη νταλίκα.

Μέρες που είναι, το «θερμόμετρο» του τζόγου εκτινάσσεται στο «Λας Βέγκας των Βαλκανίων», τη Γευγελή, την πόλη των 16.000 κατοίκων με τα τρία πολυτελή καζίνο –ανοίγει και τέταρτο αναφέρουν οι πληροφορίες– που υποδέχεται χιλιάδες Ελληνες «εξαρτημένους» της ρουλέτας. «Παλαιότερα αγωνιούσαμε να δοθούν τα χρήματα από τις αγροτικές επιδοτήσεις νωρίς, για να κινηθεί η αγορά, τώρα κινούμε με αυτά τα λεφτά τα καζίνο δίπλα μας. Χιλιάδες γεωργοί πάνε να τα ακουμπήσουν και μετά βρίζουν την τρόικα… Ελάτε να μετρήσετε χιλιάδες αυτοκίνητα τα Σαββατοκύριακα και τα λεωφορεία», λέει ένας καταστηματάρχης στην περιοχή Πολυκάστρου.

«Μη φανταστείς ότι πρόκειται για μεγάλους παίχτες, οι μεγάλοι παίχτες στη Γευγελή είναι ελάχιστοι και είναι Ισραηλινοί, Τούρκοι, Σέρβοι, κάποιοι Βούλγαροι. Η μεγάλη μάζα είναι αγρότες, μικροεπαγγελματίες, συνταξιούχοι από τους γειτονικούς νομούς, την ευρύτερη περιοχή της Μακεδονίας, τη Θεσσαλονίκη, τη Θεσσαλία, αλλά και τη Θράκη», εξηγεί ένας «συνεργαζόμενος» παλαιότερα με ένα από τα καζίνο.

«Καλά, η οικονομική κρίση;» ρωτάω. «Η κίνηση έχει μειωθεί κάπως, αλλά τα Παρασκευο-Σαββατο-Κύριακα γίνεται το έλα να δεις. Παίζουν ό,τι έχουν και δεν έχουν, πρόκειται για εξαρτημένους. Δεν έρχονται για να κερδίσουν ή να χάσουν κάποια χρήματα και να φύγουν. Παίζουν για να παίζουν, ψάχνουν να βρουν χρήματα για να πάνε στο καζίνο να ικανοποιήσουν το πάθος τους, πολλοί εκλιπαρούν τους δανειστές-τοκογλύφους να τους δανείσουν ένα πενηντάρικο για να παίξουν».

Ο κατάλογος μακραίνει με τραγικές περιπτώσεις. Ιδιοκτήτης βιοτεχνιών στη Θεσσαλονίκη απαγχονίστηκε υπό την πίεση των τοκογλύφων, πρατηριούχος υγρών καυσίμων στο Πολύκαστρο έχασε περισσότερα από ένα εκατομμύριο ευρώ στη ρουλέτα, το κατάστημα και ένα μικρό ξενοδοχείο που είχε, για να καταλήξει στη φυλακή.

Δημοτική υπάλληλος από την Κεντρική Μακεδονία έπαιξε στο καζίνο 800.000 (!) που «σήκωσε» από το ταμείο της υπηρεσίας της αλλά εντοπίστηκε, εκδιώχθηκε από τον δήμο, τη χώρισε ο σύζυγός της και τώρα βρίσκεται ένα βήμα πριν από τη φυλακή. Ενα ολόκληρο χωριό στο Κιλκίς καταστράφηκε καθώς οι κάτοικοί του έπαιξαν ό,τι είχαν και δεν είχαν στο καζίνο, αντρόγυνο στην Πέλλα ζει τους τελευταίους μήνες χωρίς ηλεκτρικό ρεύμα καθώς η συνταξιούχος γυναίκα προτιμούσε αντί να πληρώσει τους λογαριασμούς να παίζει στο καζίνο.

«Δεν καταστράφηκε μόνο η αγορά μας, καταστράφηκαν τα πάντα, από τη συνεχιζόμενη “έξοδο” προς τη Γευγελή, δεκάδες οικογένειες έχουν διαλυθεί, πουλάνε έως και τα έπιπλα του σπιτιού τους. Εχουμε προτείνει στην πολιτεία συγκεκριμένα μέτρα για να αναχαιτιστεί η ροή προς τα καζίνο και τα παζάρια της Γευγελής, αλλά μας αγνόησαν» λέει ο τέως πρόεδρος του εμπορικού συλλόγου Πολυκάστρου και νυν αντιδήμαρχος του Δήμου Παιονίας, κ. Γιάννης Αδαμόπουλος, συμπυκνώνοντας το μέγεθος του προβλήματος.